**Puiul tău să ţi-l cloceşti**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nesilită pe cuibar?

Toată ziua nemişcată?

Nespălată şi zburlită,

Obosită, nemâncată?

N-am de gând, zice-o găină

Unei cloşti, fiindcă eu

Vreau să fiu mereu frumoasă

Pentru cocoşelul meu.

– Aşa e, răspunde cloşca,

De cocoşi am şi uitat.

Stau zburlită, înfoiată

Şi flămândă câteodat…

Nemişcată zile-n şir…

Cine-a zis că e uşor?

Dar să ştii efortul ăsta…

E să-ţi vezi un puişor.

Puii mi-i iubesc nespus,

Nu mă satur să-i privesc.

Fac orice, mă bag în foc,

Sănătoşi, voinici să-i cresc.

Morala:

Să trăieşti frumos e bine,

Însă iată ce vă spun,

Să trăieşti doar pentru tine,

Nu e lucrul cel mai bun.

Deci degeaba eşti găină,

De nu vrei, de nu doreşti

Doar odată-n viaţa ta,

Oul tău să ţi-l… cloceşti.